# Discoglossus pictus

Discoglossus pictus Discoglossus generoko animalia da. Anfibioen barruko Alytidae familian sailkatuta dago, Anura ordenan.

## Deskribapena

Tamaina ertaineko Anuro bat da, normalean 7cm-tik gorako luzera osoa ez duena. Apo honek forma dotorea du eta igel bat dirudi; burua txikia da eta mutur zorrotza du. Begiak puztuta daude eta tinpanoa ondo markatuta dago, begia baino txikiagoa izanik. Bere gorputz-adarrak laburrak eta sendo samarrak dira; Behatzak eskuan libre daude eta mintz mehe batez elkartua, esklusiboki arren oinetan. Azala leuna eta distiratsua da, nahiz eta bentralean erretikulu marroi batzuk izan ditzakeen; bizkar aldean, kolorea aldakorra da eta bi diseinu mota nagusitzen dira; tantoduna eta marraduna. Hondoa kolore aldakorrekoa da, horixka, marroia edo oliba kolorekoa; tantodun diseinuan, kolore argiz inguratutako orban ilun lodiek estaltzen dute bere gorputza, eta horrekin kamuflajerako diseinu baten itxura hartzen du, marradun diseinuan, erdiko lerro zabal bat dago, burutik uzkiraino doana eta kolore argikoa, horixka edo arrexka kolorekoa eta alboetan mota bereko bi lerro labur.
Karaktere bereizgarriak: begi-nini biribila edo triangeluarra, inoiz ez horizontala. Azal leuna eta guruin parotidarik gabe. Tinpano ez oso nabaria eta mutur zorrotza.

## Biologoa eta ohiturak

Lehorreko espeziea da, nahiz eta oso gutxitan urruntzen den uretatik: ur-masen eta ur-ibilguen inguruak atsegin ditu. Urtean behin edo bitan ugal daiteke; errunaldiak 300etik 1000ra arrautzaz osatuta daude, eta sakabanatuta eta isolatuta egoteko joera dute. Enbrioiaren hazkuntza azkarra da eta larba arrautzak errun eta egun gutxira ateratzen da; pare bat hilabete beranduago, metamorfosia amaitu ondoren apo gaztea, lurreko bizitza eramaten hasten da. Zapaburuak tamaina txikikoak dira, normalean luzera guztian 4 cm-tik gorakoak ez baitira, eta gazteak lurrera ateratzen direnean gutxi gorabehera cm 1 neurtzen dute.
Bere elikadura askotarikoa da, beste anfibio batzuekin gertatzen den bezala; helduek lur-zizareak, moluskuak, araknidoak eta intsektu sorta zabala harrapatzen dituzte. Beren zapaburuen elikadura beste Anuroen larben antzekoa da.

## Banaketa, habitata eta egoera

Apo pintatua hedapen zabaleko Afrika iparraldeko eta iberiar espeziea da, penintsulan zehar hedatzen dena eskualde batzuetan izan ezik.
Mediterraneoko isurialdean, bere hegoaldeko erdian dago. Desorekatua eta etena ageri da eta badirudi honek espezie arraroa dela adierazten duela. Itsas mailatik 600 eta 800 metro bitartean agertzen da.
Espeziea bi habitat ezberdinetan aurkitu da: Pinus sylvestris pinudietako erreketan eta inguruko eremuetan eta laborantza soro eta lugorrien eremu batean.
Egungo egoeraz ezer gutxi esan daitekeen espeziea da, orain arte egindako aipamen eskasagatik; bata bestearengandik isolatutako behaketak izan dira beti eta inolaz ere ez da populazio nukleorik detektatu. Lurraldean duten egoera prekarioa da, arrazoiak ezagutzen ez diren arren. Egia da, laburbilduz, penintsulan bere banaketa-eremuaren iparraldeko muga hartzen duela eta hori izan daitekeela egungo egoeraren arrazoia, espeziearentzat egokiak diren ingurumen-baldintzen mugan egonik.

## Erreferentziak

* ↑ (Ingelesez)Discoglossus pictus IUCN zerrenda gorrian
* ↑ (Gaztelaniaz) Administracion de la Comunidad Autonoma de Euskadi. (1989). Euskal Autonomiu Elkarteko Ornodunak. Graficas Santamaria S.A., 110 or. ISBN 84-7542-639-5..

## Ikus, gainera

* Alytidae

## Kanpo estekak

* Datuak: Q1300163
* Multimedia: Discoglossus pictus / Q1300163
* Espezieak: Discoglossus pictus